Forplay se straf ‘belaglik’‘n Skermskoot van die Facebook-inskrywing. Dit is die mening van Thomas van Dalen, AfriForum se provinsiale koördineerder vir die Wes-Kaap, nadat Vuyisa Forplay ŉ geskrewe waarskuwing ontvang het en versoek is om berading in diversiteitsbestuur te ontvang. Maroela Media het in Oktober berig die Oudtshoorn-munisipaliteit ondersoek een van sy beamptes, Vuyisa Forplay, wat onder die naam Vuyisa Bhefile Ka Hlazo uitlatings op Facebook gemaak het. Forplay het onder meer gesê hy kan nie wag om te sien hoe witmense die landsgrense met hul besittings oorsteek nie. “Dit is baie duidelik dat hy (Forplay) deur sy kaders in die munisipaliteit beskerm word. Hierdie was nie net ŉ uiters rassistiese aanmerking teenoor wit mense nie, maar ook haatspraak. Gesien in die lig van die gebeure die afgelope paar weke waartydens verskeie rassistiese aanmerkings ten sterkste veroordeel is en senior amptenare summier ontslaan is omdat hulle net geskimp het dat anderskleuriges nie oor die vermoë beskik om sekere poste te beklee nie, plaas dit ŉ ernstige vraagteken agter die belaglike straf wat Forplay opgelê is,” het Van Dalen gesê. Hy het bygevoeg dat AfriForum hom totaal distansieer van alle vorme van rassisme, maar dat dit duidelik is die oorgrote meerderheid swart mense in Suid-Afrika glo die term “rassis” of “rassisme” kan eksklusief aan wit mense toegedig word. “AfriForum sal voortgaan met die strafregtelike klagte teen Forplay,” het Van Dalen afgesluit. Die Demokratiese Alliansie (DA) het die kwessie onder die aandag van die Suid-Afrikaanse Menseregtekommissie (SAMRK) gebring.